סימוכין:  05711808       
- טיוטה - 
הצעת חוק המים (תיקון מס'_) (התקנת אביזרים לחיסכון במים בגופים ציבוריים), התשס"ט–2008*

הוספת סעיפים 9א ו-9ב	1.	בחוק המים, התשי"ט-1959 (להלן – החוק העיקרי), אחרי סעיף 9 יבוא:	
		"התקנת אביזרים לחיסכון במים בגופים ציבוריים	9א.	(א)	גוף ציבורי המנוי בתוספת השלישית יתקין אביזרים לחיסכון במים במבנה שבבעלותו או בבעלות המדינה או בהחזקתו לפי חוזה שכירות לתקופה העולה על שלוש שנים (בסעיף זה – מבנה); מועצת הרשות הממשלתית תקבע כללים לעניין סוגי אביזרים לחיסכון במים והתאמתם למבנים.	
				(ב)	הרשות הממשלתית רשאית לפטור גוף ציבורי מקיום הוראות לפי סעיף קטן (א), לגבי מבנה מסוים, כולו או חלקו, אם נוכחה כי בשל מצב המבנה, התקנת אביזרים לחיסכון במים אינה אפשרית; החלטת הרשות הממשלתית לפי סעיף קטן זה תהיה מנומקת ובכתב.	
				(ג)	מועצת הרשות הממשלתית, באישור ועדת הכלכלה של הכנסת, רשאית, בצו, לשנות את התוספת הראשונה; גוף ציבורי שייתוסף לתוספת האמורה לפי סעיף קטן זה יהיה גוף מבוקר כמשמעותו בסעיף 9 לחוק מבקר המדינה, התשי"ח-1958 [נוסח משולב].	
				(ד)	אין בהוראות סעיף זה כדי לגרוע מהוראות כל דין.	
		מפקחים לעניין חובת התקנה של אביזרים לחיסכון במים	9ב.	(א)	מנהל הרשות הממשלתית יסמיך, מבין עובדי הרשות הממשלתית, מפקחים בסמכויות לפי סעיף זה, ובלבד שלא יוסמך מפקח אלא אם כן התקיימו בו כל אלה:	
					(1)	משטרת ישראל הודיעה, לא יאוחר משלושה חודשים מפנייתו של מנהל הרשות הממשלתית אליה, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי;	
					(2)	הוא קיבל הכשרה מתאימה בתחום הסמכויות שיהיו נתונות לו לפי סעיף זה, כפי שהורה מנהל הרשות הממשלתית בהסכמת השר לביטחון הפנים;		
					(3)	הוא עומד בתנאי כשירות נוספים ככל שהורה מנהל הרשות הממשלתית, בהסכמת השר לביטחון הפנים.	
				(ב)	הודעה על הסמכת מפקח לפי סעיף קטן (א) תפורסם ברשומות.	
				(ג)	לשם פיקוח על ביצוע הוראות סעיף 9א, רשאי מפקח שהוסמך לפי סעיף זה –	
							(1)	לדרוש מכל אדם למסור לו את שמו ומענו ולהציג בפניו תעודת זהות או תעודה רשמית אחרת המזהה אותו;	
							(2)	להיכנס למבנה שהכניסה אליו דרושה לשם הבטחת ביצועו של סעיף זה, ובלבד שלא ייכנס למקום המוחזק על ידי מערכת הביטחון, אלא אם כן יש לו אישור כניסה למקום מאת שר הביטחון או השר לביטחון הפנים או מי שהם הסמיכו לכך, לפי העניין, וכל עוד מתרחשות באותו מקום ובעת כניסת המפקח פעילות מבצעית או פעילות עוינת; בפסקה זו, "מערכת הביטחון" – משרד הביטחון ויחידות הסמך שלו, צבא הגנה לישראל, משטרת ישראל, שירות בתי הסוהר וכל מוסד אחר הפועל למטרות ביטחוניות שראש הממשלה או שר הביטחון, לפי העניין, אישר לעניין סעיף זה."	
						(ד)       גוף ציבורי שלא התקין אביזרים חוסכי מים בניגוד להוראות שבסעיף 9א, דינו- קנס כאמור בסעיף 61 (א)(2) לחוק העונשין, התשל"ז- 1977. 	
תיקון סעיף 20כה	2.	בסעיף 20כה(א)(3) לחוק העיקרי, בכל מקום, במקום "הראשונה" יבוא "הראשונה א'".	
תיקון סעיף 156	3.	בסעיף 156(א)(1) לחוק העיקרי, אחרי "9," יבוא "9א,".	
תיקון כותרת תוספת ראשונה והוספת תוספת ראשונה	4.	בתוספת הראשונה לחוק העיקרי, בכותרת, במקום "ראשונה" יבוא "ראשונה א'", ולפניה יבוא:	
		"תוספת ראשונה	
		(סעיף 9א)	
		גוף ציבורי	
		1.	משרד ממשלתי, לרבות יחידות הסמך שלו.	
		2.	הכנסת.	
		3.	צבא הגנה לישראל.	
		4.	משטרת ישראל ושירות בתי הסוהר.	
		5.	רשות מקומית.	
		6.	תאגיד עירוני כמשמעותו בסעיף 249א לפקודת העיריות.	
		7.	תאגיד שהוקם בחוק.	
		8.	חברה ממשלתית כהגדרתה בחוק החברות הממשלתיות, התשל"ה-1975, ששר התשתיות הלאומיות קבע בהסכמת השרים כהגדרתם בחוק האמור.	
		9.	ההסתדרות הציונית העולמית.	
		10.	הסוכנות היהודית לארץ ישראל."	
תחילה והוראת מעבר	5.	(א)	תחילתו של חוק זה שישה חודשים מיום פרסומו (להלן – יום התחילה). 	
		(ב)	הוראות חוק זה יחולו גם על מבנה בהחזקת גוף ציבורי המנוי בתוספת הראשונה לחוק העיקרי כנוסחה בסעיף 4 לחוק זה, שחוזה השכירות לגביו נכרת ביום התחילה ואילך.	
חובת קביעת כללים	6.	כללים ראשונים לפי סעיף 9א(א) לחוק העיקרי, כנוסחו בסעיף 1 לחוק זה, ייקבעו בתוך שלושה חודשים מיום התחילה. 	
דברי הסבר
משק המים בישראל נתון בשנים האחרונות במשבר חמור. בשל חיוניות משאבי המים ודלות מקורותיהם בישראל, קובע חוק המים, התשי"ט-1959 (להלן – החוק), הוראות לשם שמירה על מקורות המים ולהבטחת זכותו של כל אדם לקבל מים ולהשתמש בהם בכפוף להוראות החוק. הרשות הממשלתית למים ולביוב (להלן – הרשות הממשלתית), שהוקמה לפי החוק ביום י"א בטבת התשס"ז (1 בינואר 2007), מרכזת את כל סמכויות הניהול, ההסדרה והפיקוח הנוגעות למשק המים, ובכלל זה מופקדת גם על קביעת כללים לעניין שימוש במים בהתאם למטרות המים המפורטות בסעיף 6 לחוק.  נוסף על כך, לפי סעיף 9 לחוק, מוטלת על כל אדם החובה לנהוג במים הבאים לרשותו ביעילות ובחיסכון ולהחזיק את מיתקני המים שברשותו במצב תקין כדי למנוע בזבוז מים. 
בעת האחרונה חלה החרפה במשבר במשק המים, ועל כן בהצעת החוק המתפרסמת בזה מוצע לקבוע חובת התקנה של אביזרים לחיסכון במים בגופים ציבוריים, ובכך לשמש דוגמא לכלל הציבור בנושא החיסכון במים ולעודד התקנת אביזרים לחיסכון במים גם במגזר הפרטי. מנתונים שהובאו בפני ועדת הכלכלה של הכנסת עולה כי התקנת אביזרים לחיסכון במים עשויה להביא לחיסכון במים בשיעורים הנעים בין 11% ל-15% מכלל הצריכה הביתית. ההסדר המוצע יתרום גם להעלאת המודעות לחשיבות החיסכון במים, ובכלל זה לעידוד התקנה של אביזרים כאמור במגזר הפרטי.